DMI's voldsomme vejrvarsel lovede både tordenvejr og 40 millimeter regn i morges. Men her ud på eftermiddagen ser det noget mildere ud end frygtet. - Vi må nok erkende, at vi har skudt noget over målet. Jylland ser ud til at undgå de helt store tordenskrald, og hvad angår nedbør, så får de fleste steder nok fem-seks millimeter, siger meteorolog Flemming Larsen fra vejrtjenesten på Flyvestation Aalborg til P4 Nordjylland. Den melding får også Nordjyllands katastrofeberedskab til at forholde sig i ro - i hvert fald indtil videre. - Vi har aftalt med beredskabet, at som det ser ud lige nu, så gør vi ikke noget specielt ved situationen, siger vagtchef Bruno Brix fra Nordjyllands Politi.
Politi og beredskab er ikke ekstra opmærksomme på vejrsituationen, som her til eftermiddag er væsentligt mildere end frygtet.